





Spomenik Tepiću otkriven je povodom 26. godišnjice od 29. rujna 1991. kad je dignuo u zrak vojno skladište sa 170 tona eksplozivnih sredstava, a vijence su mu u petak položili srpski ministar obrane Aleksandar Vulin, ministar za rad i zapošljavanje Zoran Đorđević, predstavnici srpske vojske i ostali građani.

“Ovaj spomenik kojeg smo danas otkrili ne ukazuje čast samo Milanu Tepiću i njegovoj obitelji, već čitavom srpskom narodu. Zahvaljujući ovom spomeniku Srbija je danas pravednija država, bolja nego što je jučer bila”, poručio je Đorđević prilikom otkrivanja spomenika koji se nalazi na Dedinju.



Odluka o podizanju spomenika donesena je još u ožujku na inicijativu Ministarstva za rad, zapošljavanje, boračka i socijalna pitanja.Major Milan Tepić ili “narodni heroj”, kako ga nazivaju u pojedinim srpskim medijima, odgovoran je za samoubilačku akciju kojom je 1991. umalo uništio Bjelovar.

Tepić je bio zapovjednik skladišta borbenih sredstava “Barutana” u Bedeniku u blizini Bjelovara. Dragovoljno je ušao u Hrvatsku kako bi pokušao spriječiti prodor hrvatskih postrojbi u vojarnu

Većina tamošnjih vojnika se predala, ali Tepić i još jedan regrut odbili su se predati. Umjesto toga, u samoubilačkoj akciji raznio je skladište u kojem je bilo 170 tona eksplozivnih sredstava. Prema dostupnim informacijama, pritom je ubijeno 11 hrvatskih gardista. Točan broj se nikad neće znati.

Sreća u nesreći je bila u tome što je Tepić uspio uništiti samo jedno skladište. Spriječen je u aktiviranju eksploziva u susjednim skladištima koja bi uništila veći dio grada. Zaustavila su ga četiri branitelja koji su tako spasili Bjelovar i okolicu.

Čovjek koji je umalo sravnio Bjelovar sa zemljom

29. rujna 1991. hrvatske snage oslobodile su vojarnu “Božidar Adžija” na Vojnoviću, gotovo u samome centru tog grada, što je bio jedan od najvažnijih vojnih objekata koji su osvojeni u Domovinskom ratu, s obzirom na to da je u oslobađanju bjelovarske vojarne od JNA zaplijenjena značajna vojna tehnika.

Predsjedništvo SFRJ, 19. studenog 1991. godine, majora Milana Tepića je “za izvanredan podvig u borbi protiv neprijatelja prilikom njihovog napada na kasarnu JNA u Bjelovaru” posthumno odlikovalo Ordenom narodnog heroja Jugoslavije i proglasilo narodnim herojem Jugoslavije.

Inače, njegovo ime nose ulice u gradovima diljem Srbije i Republike Srpske; primjerice na Dedinju, nedaleko od Kliničkog centra “Dr. Dragiša Mišović”, kao i u Banjaluci, Novom Sadu i Kozarskoj Dubici.

Također, po njemu je nazvana i vojarna u Jakovu kod Beograda, a spomen-ploča njemu u čast se nalazi u jednoj zgradi Generalštaba Vojske Srbije u Topčideru, javlja Telegraf.rs.

Njemu u čast, Republika Srpska ustanovila je Orden za posebne zasluge “Milan Tepić”.

2007. godine mu je dodijeljen Zlatni grb općine Kozarska Dubica. Uručen je njegovom sinu Aleksandru